|  |  |
| --- | --- |
|  | Lisa 4 |
| KÄSKKIRI | 21.02.2023 nr 1-3/33  *muudetud siseministri …kk nr …* |

**Piirihalduse ja viisapoliitika rahastu meetme nr 1.2**

**"IKT-süsteemide loomise ja kasutamise kaudu**

**Euroopa piiri- ja rannikuvalve toetamine välispiiridel**

**tõhusa Euroopa integreeritud piirihalduse rakendamisel"**

**toetuse andmise tingimused**

Käskkiri kehtestatakse perioodi 2021–2027 Euroopa Liidu ühtekuuluvus- ja siseturvalisuspoliitika fondide rakendamise seaduse § 10 lõigete 2 ja 4 alusel.

**Toetuse andmise tingimuste abikõlblikkuse periood**

01.01.2022–31.12.2029

**Elluviija**

Politsei- ja Piirivalveamet

Siseministeeriumi infotehnoloogia- ja arenduskeskus

**Korraldusasutus, rakendusasutus, rakendusüksus**

Siseministeerium

1. **Reguleerimisala ja seosed Eesti riigi eesmärkidega**

Käskkirjaga reguleeritakse siseministri 12. detsembri 2022. a käskkirjaga nr 1-3/96 kinnitatud piirihalduse ja viisapoliitika rahastu 2021–2027 (edaspidi *BMVI*) rahastamiskava meetme nr 1.2 „IKT-süsteemide loomise ja kasutamise kaudu Euroopa piiri- ja rannikuvalve toetamine välispiiridel tõhusa Euroopa integreeritud piirihalduse rakendamisel“ tulemuste saavutamiseks toetuse andmise ja kasutamise tingimusi ja korda.

* 1. Seosed BMVI ja Eesti riigi eesmärkidega
     1. Toetuse andmise tingimused (edaspidi *TAT*) on seotud Euroopa Parlamendi ja nõukogu määruse (EL) 2021/1148[[1]](#footnote-1) (edaspidi *BMVI määrus*) artikli 3 punktis 1 toodud BMVI poliitikaeesmärgiga „Tagada tugev ja tõhus Euroopa integreeritud piirihaldus välispiiridel, aidates seeläbi tagada liidus kõrgetasemelise sisejulgeoleku, samal ajal kaitstes inimeste vaba liikumist liidu piires, ning järgides täielikult asjaomast liidu *acquis*’d ning liidu ja liikmesriikide rahvusvahelisi kohustusi, mis tulenevad rahvusvahelistest lepingutest, mille osalised nad on“ ning BMVI määruse artikli 3 punktis 2 a) toodud erieesmärgiga „Toetada Euroopa piiri- ja rannikuvalve poolt välispiiridel rakendatavat tõhusat Euroopa integreeritud piirihaldust, mille eest jagavad vastutust Euroopa Piiri- ja Rannikuvalve Amet ning piirihalduse eest vastutavad riiklikud asutused, et hõlbustada seaduslikku piiriületust, ennetada ja avastada ebaseaduslikku sisserännet ja piiriülest kuritegevust ning hallata tõhusalt rändevooge“.
     2. Eesti riigi pikaajalise arengustrateegia „Eesti 2035“[[2]](#footnote-2) eesmärk on kasvatada ja toetada meie inimeste heaolu nii, et Eesti oleks ka kahekümne aasta pärast parim paik elamiseks ja töötamiseks. TATi tegevused on seotud strateegia „Eesti 2035“ riigivalitsemise sihtidega, aidates kaasa riigi sujuva toimimise ning riigi julgeoleku ja turvalisuse parandamise eesmärkide täitmisele. Strateegia üheks sihiks on, et võimu teostatakse avalikes huvides ausalt ja läbipaistvalt, järgides õigusriigi põhimõtteid ning tagades inimeste põhiõigused ja vabadused. Eesti on valvatud ja kaitstud. TATi tegevused panustavad „Eesti 2035“ mõõdikutesse: „Eestit turvaliseks riigiks pidavate elanike osakaal“, „Usaldus riigi institutsioonide vastu“, „Hoolivuse ja koostöömeelsuse mõõdik“ ja „Ligipääsetavuse mõõdik“. Projektide elluviija vastutab, et projektide tegevused aitavad lahendada „Eesti 2035“ toodud arenguvajadusi.
     3. TAT panustab „Siseturvalisuse arengukava 2020–2030“[[3]](#footnote-3) programmi „Siseturvalisus 2023–2026“ meetme 3 „Kindel sisejulgeolek“ tegevuse 5 „Piirihaldus“ eesmärgi täitmisesse, „Integreeritud piirihalduse strateegia 2019–2023“ eesmärkide täitmisesse ning on seotud PPA strateegia „PPA 2030“[[4]](#footnote-4) eesmärgiga „Piir peab“. TAT on kooskõlas Siseministeeriumi valitsemisala info- ja kommunikatsioonitehnoloogia strateegiaga.
     4. TATi ettevalmistamisel on arvesse võetud BMVI kasutamiseks tehtud Euroopa Komisjoni soovitusi Eestile.

1. **Toetatavad projektid**
   1. Meetmest toetatakse projekte, mis:

* aitavad kaasa BMVI poliitikaeesmärgi ning BMVI määruse artikli 3 punktis 2 a) toodud erieesmärgi täitmisesse;
* panustavad punktis 1.1.2 nimetatud Eesti 2035 sihtidesse ja mõõdikutesse;
* on kooskõlas BMVI seirekomitee kinnitatud üldiste valikukriteeriumidega, sh on mittediskrimineerivad ja läbipaistvad, arvestades Euroopa Parlamendi ja nõukogu määruse (EL) 2021/1060 (edaspidi *ELi ühissätete määrus*)[[5]](#footnote-5) artiklis 9 sätestatud horisontaalseid põhimõtteid ning lähtuvad põhiõiguste hartast ning arvestavad võrdsete võimaluste põhimõttega sh välditakse diskmineerimist ja tagatakse ligipääsetavus;
* on kooskõlas „ei kahjusta oluliselt“ põhimõttega, millega ei tekitata Euroopa Parlamendi ja nõukogu määruse (EL) 2020/852[[6]](#footnote-6) artiklis 17 nimetatud olulist kahju ühelegi artiklis 9 nimetatud keskkonnaeesmärgile;
* on vastavuses BMVI rakenduskava horisontaalsete tingimustega.
  1. TATi projektide mõju ja ulatus on üleriigiline.
  2. TATi eesmärgid saavutatakse alljärgnevate toetatavate projektide elluviimise tulemusel:
     1. **SIRENE töövoo süsteemi (iSpoC), Schengeni infosüsteemi (ESIS, ESIS\_ADMIN) ja Interlyys arendamine** (sekkumise kood: 024 Suuremahulised IT-süsteemid – Schengeni infosüsteem (SIS))
        1. Projekti eesmärk ja sisu: SIRENE töövoo süsteemi (iSpoC) osaline arendamine (sh liidestumine väliste andmekogudega/rakendustega) ja tööprotsesside automatiseerimine, Schengeni infosüsteemi (ESIS, ESIS\_ADMIN) ja Interlyysi arendamine ning nendele süsteemidele jätku- ja hoolduskulude tagamine süsteemide toimimiseks. Partner vastutab arenduste teostamise eest ning osaleb koolitustel ja väliskohtumistel. Arenduste teostamiseks vajaliku sisendi, sh ärianalüüsi eest vastutab elluviija.
        2. Projekti abikõlblikkuse periood: 01.01.2023–31.12.2029
        3. Projekti elluviija: PPA
        4. Projekti partner: SMIT
        5. Projekti sihtrühm: PPA ja SMIT
     2. **InterOperability ehk koostalitlusvõime arendamine Eestis** (sekkumise kood: 025 Suuremahulised IT-süsteemid - koostalitlusvõime)
        1. Projekti eesmärk ja sisu: Rakendada Euroopa Parlamendi ja nõukogu määruste (EL) 2019/817[[7]](#footnote-7) ja (EL) 2019/818[[8]](#footnote-8) nõuded, mille tulemusena paraneb kolmanda riikide kodanike isikutuvastamine, samasuse kontroll ja identiteedipettuste avastamine ühisest isikuandmete hoidlast päringute tegemise- ja isiku (sh biomeetria ja dokumendi) andmete võrdlemisega. Täiendavalt paraneb andmekvaliteet erinevate ELi ja riigisiseste rakenduste vahel. Projekti raames luuakse koostalitlusvõimet käsitlevate määruste nõuetest tulenevad funktsionaalsused ning luuakse võimekus lahendada kollaseid linke. Andmete pärimise eesmärgil ning kollaste linkide lahendamise võimekuse loomiseks luuakse ühendus ELi süsteemidega Euroopa otsinguportaali kaudu. Projekti partner analüüsib koostalitlusvõime määrustest tulenevaid IT nõudeid ja vastutab arenduste eest, osaleb koolitustel ja väliskohtumistel.
        2. Projekti abikõlblikkuse periood: 01.01.2023–31.12.2029
        3. Projekti elluviija: PPA
        4. Projekti partner: SMIT
        5. Projekti sihtrühm: PPA ja SMIT
     3. **ETIAS riiklik üksus** (sekkumise kood: 022 Suuremahulised IT-süsteemid piirihalduseks – ETIAS Art 85 (2))
        1. Projekti eesmärk ja sisu: ETIAS riikliku üksuse ülalpidamine. ETIAS riikliku üksuse ülesandeks on reisilubade menetlemine, ETIAS riskiprofiilide ja jälgimisnimekirja haldamine, teiste liikmesriikide infopäringutele vastamine ja nendega konsulteerimine. Projekti raames kaetakse ETIAS riikliku üksuse tööjõukulud, lähetus- ja koolituskulu.
        2. Projekti abikõlblikkuse periood: 01.11.2023–30.09.2027
        3. Projekti elluviija: PPA
        4. Projekti sihtrühm: ETIAS riikliku üksuse töötajad
     4. **TEGEVUSTOETUS: ELi infosüsteemide andmekeskuse rent** (sekkumise kood: 027 tegevustoetus – suuremahulised IT-süsteemid piirihalduseks)
        1. Projekti eesmärk ja sisu: ELi suuremahuliste infosüsteemide haldamise andmekeskuse ülalpidamine. Projektiga tagatakse EESi, viisainfosüsteemi, SISi jne andmeühenduseks vajalike serverite jm seadmete ruumi ülalpidamiskulu sh nt elekter ja kaetakse rikete korral seadmeruumi toimimiseks vajalike seadmete kulu.
        2. Projekti abikõlblikkuse periood: 01.01.2023–31.12.2029
        3. Projekti elluviija: SMIT
        4. Projekti sihtrühm: PPA ja SMIT
     5. **TEGEVUSTOETUS: EKSPO rakenduse ülalhoidmine ja jätkuarendused** (sekkumise kood: 027 Tegevustoetus – suuremahulised IT-süsteemid piirihalduseks)
        1. Projekti eesmärk ja sisu: EES ja ETIAS juurutamise projekti käigus loodud EKSPO rakenduse ülalhoidmine ning EES, ETIAS ja koostalitlusvõime vajadustest lähtuvate jätkuarenduste realiseerimine ning tekkivate puuduste kõrvaldamine. Partner vastutab EKSPO arenduste teostamise eest.
        2. Projekti abikõlblikkuse periood: 01.12.2023–31.12.2029 *(muudetud siseministri … kk nr …)*
        3. Projekti elluviija: PPA
        4. Projekti partner: SMIT
        5. Projekti sihtrühm: PPA ja SMIT
     6. **TEGEVUSTOETUS: ELi infosüsteemide koordineerimine** (sekkumise kood: 027 Tegevustoetus – suuremahulised IT-süsteemid piirihalduseks)
        1. Projekti eesmärk ja sisu: Siseturvalisuse valdkonna Euroopa Liidu üleste infosüsteemide arenduste ning juurutamiste sh koostalitlusvõime koordineerimine Eestis. Projekti raames palgatakse 3 koordinaatorit (ELi projektide üldkoordinaator, PPA ELi projektide koordinaator ja SMITi ELi projektide koordinaator) ning kaetakse töökohtade loomise ja nõupidamiste, koolituste ja seminaride kulud. Partner vastutab PPA ELi projektide koordineerimise eest ning osaleb nõupidamistel, koolitustel ja seminaridel.
        2. Projekti abikõlblikkuse periood: 01.06.2023–31.12.2026
        3. Projekti elluviija: SMIT
        4. Projekti partner: PPA
        5. Projekti sihtrühm: SMIT ja PPA

1. **Riigiabi**

Antav toetus ei ole riigiabi ega vähese tähtsusega abi.

1. **Eelarve ja tulemused**[[9]](#footnote-9)
   1. TAT eelarve on 9 862 882,87 eurot. Eelarve koosneb BMVI toetusest (75%) ja riiklikust kaasfinantseeringust (25%). Omafinantseeringut ei ole ette nähtud. Eelarve sisaldab käibemaksu.
   2. Punktis 2 nimetatud projektide tulemusena toetab Eesti Euroopa piiri- ja rannikuvalvet välispiiridel tõhusa Euroopa integreeritud piirihalduse rakendamisel.
   3. Eelarve jagunemine ning projektide seireks ja hindamiseks kasutatavad kohustuslikud näitajad on toodud allolevas tabelis. Kõikide näitajate algtase on 0.

|  |  |  |  |  |  |  |
| --- | --- | --- | --- | --- | --- | --- |
| **Projekt** | **Projekti eelarve kokku (koos käibemaksuga), sh kaudsete kulude määr kogu projekti eelarvest** | **Kohustusliku näitaja kood ja nimetus** | **Näitaja mõõtühik** | **Sihttase**  **2024** | **Sihttase**  **2029** | **Selgitav teave** |
| SIRENE töövoo süsteemi (iSpoC), Schengeni infosüsteemi (ESIS, ESIS\_ADMIN) ja Interlyysi arendamine | 1 815 457,00 sh kaudsed kulud 0,7% | BMVI O.1.11 Välja töötatud/hooldatud/ajakohastatud suuremahuliste IT-süsteemide arv | arv | 1 | 1 | **O.1.11 ja O.1.11.1** hõlmavad EL-i suuremahuliste IT-süsteemide (EES, ETIAS, SIS, IO) arendust, hooldust, ülalpidamist ja uuendamist.  Toetuse saaja peab aruandes esitama teabe, millised infosüsteemid on mõõdikute all raporteeritud.  **O.1.10** hõlmab kõiki piirihalduse IT-süsteemide ja IT-seadmete aspekte, sealhulgas suuremahulisi IT-süsteeme, välja arvatud VIS.  Arendatav funktsioon tähendab uut funktsiooni või äsja valvesüsteemidega kaetud territooriumi, nt piirilõik.  Hooldatud/täiendatud funktsioon tähendab mis tahes muudatust pärast selle tarnimist vigade või jõudluse parandamiseks.  Funktsioonide näited:  • CIR: loo, värskenda ja kustuta  • sBMS: registreerimiste arv, kontrollimine, tuvastamine  • MID: loodud linkide arv, lahendatud kollaste linkide arv Arvesse võib võtta ka riiklikele infosüsteemidele lisatud funktsionaalsused, nt päringukiiruse või salvestusruumi suurenemine. Toetuse saaja peab aruandes esitama teabe, millised IT-funktsionaalsused on raporteeritud. |
| InterOperability ehk koostalitlusvõime arendamine Eestis | 4 020 000,00, sh kaudsed kulud 1,3% | BMVI O.1.11 Välja töötatud/hooldatud/ajakohastatud suuremahuliste IT-süsteemide arv | arv | 1 | 1 |
| BMVI O.1.11.1 Välja töötatud/hooldatud/ajakohastatud suuremahuliste IT-süsteemide arv, millest omakorda välja töötatud suuremahuliste IT-süsteemide arv | arv | 1 | 1 |
| BMVI O.1.10 Välja töötatud/hooldatud/ajakohastatud IT-funktsioonide arv | arv | 1 | 3 |
| ETIAS riiklik üksus | 1 549 180,87, sh kaudsed kulud 3,9% | BMVI O.1.11. Välja töötatud/hooldatud/ajakohastatud suuremahuliste IT-süsteemide arv | arv | 1 | 1 |
| TEGEVUSTOETUS EKSPO rakenduse ülalhoidmine ja jätkuarendused | 1 300 000,00, kaudsed kulud on abikõlbmatud | BMVI O.1.11. Välja töötatud/hooldatud/ajakohastatud suuremahuliste IT-süsteemide arv. | arv | 2 | 2 |
| TEGEVUSTOETUS EL infosüsteemide andmekeskuse rent | 628 245,00 kaudsed kulud on abikõlbmatud | BMVI O.1.11. Välja töötatud/hooldatud/ajakohastatud suuremahuliste IT-süsteemide arv | arv | 4 | 4 |
| TEGEVUSTOETUS: ELi infosüsteemide koordineerimine | 550 000,00, kaudsed kulud on abikõlbmatud | BMVI O.1.11. Välja töötatud/hooldatud/ajakohastatud suuremahuliste IT-süsteemide arv | arv | 2 | 4 |
| KOKKU | 9 862 882,87 |  |  |  |  |  |

1. **Korraldusasutus, rakendusasutus ja rakendusüksus**
   1. Korraldusasutuse, rakendusasutuse ja rakendusüksuse ülesandeid täidab SiM. Ülesandeid ei delegeerita.
   2. SiM sisestab elluviija edastatud teabe alusel käesolevas TATis sätestatud projektide info struktuuritoetuste registrisse ja avab projekti.
2. **Kulude abikõlblikkus** 
   1. Abikõlblike kulude kindlaks määramisel lähtutakse Vabariigi Valitsuse 12. mai 2022. a määruse nr 55 „Perioodi 2021–2027 Euroopa Liidu ühtekuuluvuspoliitika ja siseturvalisuspoliitika fondide rakenduskavade vahendite andmise ja kasutamise üldised tingimused“ (edaspidi *ühendmäärus*)[[10]](#footnote-10) §-dest 15–17 ja 21.
   2. Tegevustoetusena elluviidavate projektide abikõlblike kulude kindlaks määramisel tuleb lisaks ühendmäärusele lähtuda BMVI määruse lisa VII lõikes c sätestatust.
   3. Otsesed kulud
      1. Abikõlblikud otsesed kulud on tegevuste elluviimiseks vajalikud kulud, muu hulgas:
      2. personalikulu (sh projekti juhtimisega seotud tööjõukulu). Projekti juhtimisega seotud tööjõukulu võib moodustada kuni 10% projekti eelarvest;
      3. koolituskulu (sh ruumirent, koolitusmaterjalid, koolitajate töötasu, toitlustus, ligipääsetavuse tagamisega seotud kulud);
      4. lähetuskulu (sh transport, majutus, reisikindlustus, päevaraha);
      5. avalikustamiskulu (sh vajalike märgistuste kulu, toitlustuskulu, ruumi ja seadmete rent ligipääsetavuse tagamisega seotud kulu avalikustamise ürituste korraldamiseks);
      6. piirivaldkonna seadmete ning IT-süsteemide soetuse, analüüsi, arendamise, testimise, ülalpidamise ja hoolduse ja kasutamisega seotud kulu (sh rendikulu, tootetugi ja litsentsid);
   4. BMVI toel arendatavate seadmete ja IT-süsteemide ostumenetluste algatamisel on kohustus järgida määruse (EL) 2019/1896 (edaspidi *Euroopa ranniku- ja piirivalve määrus*)[[11]](#footnote-11) artiklite 16 ja 64 kohaselt kehtestatud standardeid.
   5. Elluviija peab tagama seadmete, varustuse, taristu ja süsteemide sihtotstarbelise kasutamise pärast üleandmise-vastuvõtmise akti allkirjastamist:

* IKT-seadmed ja süsteemid vähemalt kolm aastat;
* muud seadmed ja varustus vähemalt viis aastat;
  1. Soetatud varustust on lubatud kasutada aastas 30% ulatuses tollikontrolliks, mereoperatsioonidel ning Varjupaiga-, Rände ja Integratsioonifondi ning Sisejulgeolekufondi eesmärkide täitmiseks. Ristkasutatavad IT-süsteemid peavad edastama piirihaldussüsteemidele andmeid ja osutama teenuseid riiklikul või ELi tasandil. Ristkasutust tuleb kirjeldada tegevusaruandes ja tõendada.
  2. Kaudsed kulud
     1. TATi alusel jagatava toetuse puhul hüvitatakse kaudseid kulusid ainult ühtse määra alusel, mis on kuni 7% tegevuste abikõlblikest otsestest kuludest. Iga projekti täpne kaudsete kulude määr sätestatakse punktis 4.3;
     2. Kooskõlas ühendmääruse § 1 lõikega 2 ning BMVI määruse lisa VII punktiga c) on tegevustoetusena antava toetuse puhul ühendmääruse § 21 mõistes kaudsed kulud lubatud otsese kuluna;
     3. Kaudseid kulusid ei pea tõendama;
  3. Mitteabikõlblikud on ühendmääruse § 17 sätestatud kulud.

1. **Toetuse maksmise tingimused ja kord**
   1. Toetust makstakse vastavalt ühendmääruse §-des 24 ja 26 sätestatud tingimustele.
   2. Toetust makstakse tegelike kulude alusel, kui abikõlblik kulu on tekkinud ja see on tasutud. Kaudseid kulusid hüvitatakse punkti 6.7.1 kohaselt.
   3. Enne esimese makse saamist peavad elluviija ja partner esitama SiMile:
      1. väljavõtte oma raamatupidamise sise-eeskirjast, milles on kirjeldatud, kuidas projekti kulusid ja nende tasumist eristatakse raamatupidamises muudest projekti elluviija ja partneri kuludest;
      2. asutuse riigihangete korra või selle asutuse riigihangete korra, kes elluviija nimel hankeid korraldab;
      3. edasivolitatud õiguste korral esindusõigusliku isiku antud volituse koopia.
      4. Punktides 7.3.1–7.3.3 nimetatud dokumente ei pea esitama, kui elluviija või partner on varem SiM välisvahendite osakonnale nimetatud dokumendid esitanud ja neid ei ole enne projekti rakendamist muudetud. Elluviija või partner esitab SiMile sellekohase kirjaliku kinnituse.
   4. Elluviija esitab SiMile e-toetuste keskkonna kaudu maksetaotluse vähemalt kord poolaastas, kuid mitte tihedamini kui kord kvartalis projekti elluviimise algusajast arvates.
   5. Makse aluseks olevate dokumentide menetlusaeg on kuni 80 kalendripäeva dokumentide saamisest arvates.
   6. SiMi õigused ja kohustused makse menetlemise peatamisel ja maksest keeldumisel on sätestatud ühendmääruse §-s 33.
   7. Lõppmakse saamiseks esitatavad dokumendid esitatakse koos projekti lõpparuandega. Lõppmakse tehakse pärast tingimuste ja kohustuste täitmist ning SiMi kontrollitud lõpparuande kinnitamist.
2. **Elluviija ja partneri õigused ja kohustused**
   1. Elluviijale kohalduvad kõik perioodi 2021–2027 Euroopa Liidu ühtekuuluvus- ja siseturvalisuspoliitika fondide rakendamise seaduse (edaspidi *ÜSS2021\_2027*)[[12]](#footnote-12) ja selle alusel kehtestatud õigusaktides toetuse saajale sätestatud kohustused.
   2. Elluviija ja partner peavad täitma lisaks TATis sätestatud kohustustele ühendmääruse §-des 10 ja 11 kehtestatud kohustusi. (*muudetud siseministri …. kk nr* …)
   3. Ühtlasi on elluviija kohustatud:
      1. esitama SiMile 15 tööpäeva jooksul TATi kinnitamisest SiMi väljatöötatud vormidel:
         1. projekti kirjelduse;
         2. projekti eelarve jagunemise alategevuste ja aastate kaupa. Elluviijal on õigus muuta tegevuskava ja eelarveridade vahelist jaotust kuni kaks korda aastas (taotlus esitada SiMile 15. jaanuariks ja/või 15. juuniks). Tegevuskava ja eelarve muutmist ei ole vaja taotleda järgmistel juhtudel:

* eelarverida suureneb vähem kui 15% kinnitatud eelarvereale plaanitud summast;
* eelarvereale planeeritud summa jaotus muutub aastate lõikes;
* täpsustub detailne kirjeldus.
  + 1. rakendama projekti vastavalt kinnitatud tegevuste kirjeldusele ja eelarvele;
    2. esitama TATi kinnitamisest alates projekti maksete prognoosi iga aasta 15. jaanuariks ja 15. juuniks SiMi väljatöötatud vormil;
    3. teavitama SiMi, kui toetatava tegevusega samalaadsele tegevusele on taotletud toetust teistest meetmetest või muudest välisabi vahenditest;
    4. teavitama SiMi ürituse (sh koolituse, seminari, konverentsi, infopäeva, õppevisiidi) toimumisest e-toetuste keskkonna kaudu vähemalt 14 kalendripäeva enne ürituse toimumist;
    5. koguma ja töötlema andmeid seirearuande jaoks, sh koolitatavate andmeid koolitustel osalenud isikute kohta kooskõlas isikuandmete kaitse seadusega ning tagama korrektsete osalejate andmete olemasolu e-toetuste keskkonnas iga kvartali lõpu seisuga hiljemalt kvartalile järgneva teise nädala lõpuks;
    6. säilitatama dokumente vastavalt ÜSS2021\_2027 §-le 18 ja ELi ühissätete määruse artikli 82 lõikele 1 viis aastat toetuse saajale tehtud lõppmakse tegemise aasta 31. detsembrist arvates, välja arvatud juhul, kui riigiabi reeglitest tuleneb teisiti;
    7. andma igakülgse sisulise panuse seiresse, kontrolli, auditisse või hindamisse.
    8. viivitamatult teavitama SiMi kirjalikku taasesitamist võimaldavas vormis:
       1. asjaoludest, mis takistavad täitmast elluviija ülesandeid;
       2. TATi muutmise vajalikkusest;
       3. projekti elluviimisel esinevatest probleemidest, mis võivad mõjutada tulemuse saavutamist.

1. **Aruandlus** 
   1. Elluviija esitab SiMile partneriga kooskõlastatud projekti tegevuste, tulemuste ja näitajate saavutamise edenemise vahearuande SiMi väljatöötatud vormil e-toetuste keskkonna kaudu üldjuhul iga aasta 15. jaanuariks ja 15. juuniks vastavalt 31. detsembri ja 31. mai seisuga projekti elluviimise algusajast arvates. Kui projekti alguse ja esimese vahearuande esitamise tähtpäeva vahe on vähem kui neli kuud, esitatakse vahearuanne järgmiseks tähtpäevaks.
   2. Elluviija esitab SiMile partneriga kooskõlastatud projekti tegevuste, tulemuste ja näitajate saavutamise edenemise lõpparuande e-toetuste keskkonna kaudu 45 kalendripäeva jooksul alates projekti abikõlblikkuse perioodi lõppkuupäevast. Kui projekti tegevused lõppevad enne abikõlblikkuse perioodi lõppu, tuleb lõpparuanne esitada 45 kalendripäeva jooksul tegevuste lõppemisest arvates.
   3. Juhul, kui vahearuande ja lõpparuande esitamise tähtaja vahe on vähem kui kuus kuud, esitatakse ainult lõpparuanne.
   4. Projekti vahe- ja lõpparuandes (edaspidi *projekti aruanne*) kajastatakse info vastavalt e‑toetuste keskkonna aruande andmeväljades nõutule.
   5. Kui keskkonna töös esineb tehniline viga, mis takistab projekti aruande tähtaegset esitamist, loetakse projekti aruande esitamise tähtajaks järgmine tööpäev peale vea kõrvaldamist.
   6. SiM kontrollib üldjuhul 15 tööpäeva jooksul projekti aruande laekumisest, kas aruanne on nõuetekohaselt täidetud ja annab ülevaate tehtud tegevustest.
   7. Kui projekti aruandes puudusi ei esine, kinnitab SiM projekti aruande.
   8. Projekti aruandes puuduste esinemise korral annab SiM elluviijale vähemalt kümme tööpäeva puuduste kõrvaldamiseks ning SiM kinnitab projekti aruande kümne tööpäeva jooksul peale puuduste kõrvaldamist.
   9. Projektide puhul, mis sisaldavad koolitusi, mis toimuvad vähem kui kolm kuud enne projekti lõppu, esitab elluviija e-toetuste keskkonnas partneriga kooskõlastatud järelaruande.
   10. SiMil on õigus küsida tegevuse elluviijalt lisainfot projekti tegevuse käigu ja tulemuste kohta.
2. **TATi muutmine**
   1. SiMil on õigus muuta toetuse andmise tingimuste käskkirja enda või elluviija algatusel.
   2. Kui ilmneb vajadus projekti tegevusi, tulemusi, eelarvet, näitajaid abikõlblikkuse perioodi muuta, esitab elluviija SiMile partneriga kooskõlastatud põhjendatud taotluse (edaspidi *TATi muutmise taotlus*).
   3. SiM vaatab TATi muutmise taotluse läbi 25 tööpäeva jooksul alates selle kättesaamisest ja annab hinnangu TATi muutmise taotluse kohta.
   4. Puuduste esinemise korral annab SiM elluviijale tähtaja puuduste kõrvaldamiseks. TATi muutmise taotluse menetlemise tähtaega võib pikendada puuduste kõrvaldamiseks ettenähtud tähtaja võrra.
   5. Elluviijal on võimalik TATi muutmist taotleda üks kord kuue kuu jooksul. SiMi eelneval nõusolekul on lubatud TAT muutmist taotleda sagedamini.
   6. SiM võib TATi muuta, kui selgub, et muudatuste tegemine on vajalik TATi edukaks elluviimiseks või elluviijal ei ole toetuse kasutamist ettenähtud tingimustel võimalik jätkata. SiM teavitab sellest elluviijat mõistliku aja jooksul.
   7. SiMil on õigus toetust suurendada ja vähendada. Toetuse summat võib suurendada ühendmääruse § 13 lõikes 1 toodud tingimuste kohaselt.
   8. TATi muutmise eelnõu kooskõlastatakse vastavalt ühendmääruse §-le 48.
3. **Finantskorrektsiooni tegemise alused ja kord** 
   1. Finantskorrektsioone teeb SiM vastavalt ühendmääruse §-dele 34–37.
   2. Kui abikõlbmatud kulud jäävad elluviija enda tasuda vastavalt ühendmääruse § 37 lõikele 4, väheneb projekti eelarve finantskorrektsiooni võrra.
4. **Vaiete lahendamine**

SiM otsuse või toimingu vaide vaidluse menetleja on SiM, määrates vaide/vaidluse lahendajaks teenistuja, kes ei ole vaidlusaluses küsimuses otsuseid või toiminguid teinud või nende tegemist nõustanud. Vaide esitamisele ja menetlemisele kohalduvad ÜSS2021\_2027 § 60 nimetatud erisused haldusmenetluse seaduses sätestatud vaide esitamise regulatsioonile. Vaidlused riigiasutuste, sh valitsusasutuste vahel lahendatakse Vabariigi Valitsuse seaduses sätestatud korras.

1. **Rakendussätted**

Käskkiri jõustub tagasiulatuvalt alates 01.01.2023.

*(allkirjastatud digitaalselt)*

Lauri Läänemets

siseminister

Lisad:

1. Seletuskiri
2. Põhiõiguste harta ja puuetega inimeste õiguste konventsiooniga arvestamise kontroll-leht

1. Euroopa Parlamendi ja nõukogu 7. juuli 2021. aasta määrus (EL) 2021/1148, millega luuakse Integreeritud Piirihalduse Fondi osana piirihalduse ja viisapoliitika rahastu. – [ELT L 251, 15.7.2021, lk 48–93](https://eur-lex.europa.eu/legal-content/ET/TXT/?uri=CELEX%3A32021R1148). [↑](#footnote-ref-1)
2. [„Eesti 2035“](https://valitsus.ee/strateegia-eesti-2035-arengukavad-ja-planeering/strateegia) [↑](#footnote-ref-2)
3. [„Siseturvalisuse arengukava 2020–2030“](https://www.siseministeerium.ee/ministeerium-ja-kontaktid/kaasamine-osalemine/siseturvalisuse-arengukava-2020-2030) [↑](#footnote-ref-3)
4. [„PPA 2030“](https://www.politsei.ee/et/ppa-strateegia-maailma-parima-politsei) [↑](#footnote-ref-4)
5. Euroopa Parlamendi ja nõukogu 14. juuni 2021. aasta määrus (EL) 2021/1060, millega kehtestatakse ühissätted Euroopa Regionaalarengu Fondi, Euroopa Sotsiaalfond+, Ühtekuuluvusfondi, Õiglase Ülemineku Fondi ja Euroopa Merendus-, Kalandus- ja Vesiviljelusfondi kohta ning nende ja Varjupaiga-, Rände- ja Integratsioonifondi, Sisejulgeolekufondi ning piirihalduse ja viisapoliitika rahastu suhtes kohaldatavad finantsreeglid - [ELT L 231, 30.6.2021, lk 159–706](https://eur-lex.europa.eu/legal-content/ET/TXT/HTML/?uri=CELEX:32021R1060&from=EN). [↑](#footnote-ref-5)
6. Euroopa Parlamendi ja nõukogu määrus (EL) 2020/852, 18. juuni 2020, millega kehtestatakse kestlike investeeringute hõlbustamise raamistik ja muudetakse määrust (EL) 2019/2088 – [ELT L 198, 22.6.2020, lk 13—43](https://eur-lex.europa.eu/legal-content/ET/TXT/?uri=CELEX%3A32020R0852&qid=1669884658950). [↑](#footnote-ref-6)
7. Koostalitlusvõimet käsitlev määrus (piirideja viisad) – [ELT L 135, 22.5.2019, lk 27](https://eur-lex.europa.eu/legal-content/ET/TXT/?uri=CELEX%3A02019R0817-20210803). [↑](#footnote-ref-7)
8. Koostalitlusvõimet käsitlev määrus (politsei- ja õiguskoostöö, varjupaik ja ränne) – [ELT L 135, 22.5.2109, lk 85](https://eur-lex.europa.eu/legal-content/ET/TXT/?uri=uriserv%3AOJ.L_.2019.135.01.0085.01.EST&toc=OJ%3AL%3A2019%3A135%3ATOC). [↑](#footnote-ref-8)
9. Näitajad kõik kokku moodustavadki tulemused. [↑](#footnote-ref-9)
10. [Ühendmäärus](https://www.riigiteataja.ee/akt/117052022013) [↑](#footnote-ref-10)
11. Euroopa Parlamendi ja nõukogu määrus (EL) 2019/1896, 13. november 2019, mis käsitleb Euroopa piiri- ja rannikuvalvet ning millega tunnistatakse kehtetuks määrused (EL) nr 1052/2013 ning (EL) 2016/1624 –

    [ELT L 295, 14.11.2019, lk 1—131](https://eur-lex.europa.eu/legal-content/ET/TXT/?uri=CELEX%3A32019R1896&qid=1669883619442). [↑](#footnote-ref-11)
12. [ÜSS2021\_2027](https://www.riigiteataja.ee/akt/111032022001" \l "para4lg2) [↑](#footnote-ref-12)